Anna og Michael Anchers hus i Skagen har siden 1967 været åbent for offentligheden som museum, men onsdag eftermiddag kunne offentligheden for første gang få et indblik i helt nye rum i de kendte skagensmalerpars hus. Husets første sal blev onsdag indviet, så offentligheden kunne få adgang til malernes private gemakker. - Det var virkelig en stor oplevelse. Tingene er så velbevarede, siger Karen Sund, der var en af de første gæster til at se første salen på Anchers Hus. TV2 Nord Simon Mølgaard var med direkte onsdag aften fra første åbningsaften i Skagen: Huset har ikke været beboet siden Anna og Michael Ancher selv boede der tilbage 1880’erne og frem til Anna Anchers død i 1935. Derfor er det også det rå og uberørte hjem, de besøgende, der havde booket billet, onsdag kunne få et indblik i. - Følelsen af at se noget, som aldrig har været set, i hvert fald i vores tid. Det var meget specielt, siger Jette Nielsen, der sammen med Karen Sund var en af de første oppe i Ancher familiens private gemakker. Adgang til soveværelse Anchers Hus har siden datteren Helga Anchers død været overgivet til en fond, mod at fonden ville gøre kunstnerhuset til et museum. De nyåbnede døre i Anchers Hus giver adgang til Anna og Michael Anchers soveværelse og Helga Anchers værelse. Rummene er indrettet efter de malerier, som kunstnerfamilien selv har malet gennem årene, så alt i hjemmet står, som da Anchers familien selv boede i huset. - Sådan noget som gardinerne, det var helt fantastisk, og at se stoffet på den fine sofa. Det var virkelig en god oplevelse, siger Karen Sund. Skagens Kunstmuseer har tidligere været tingene igennem, der har været på første salen i huset, og som Skagens Kunstmuseer selv sagde ved onsdagens indvielse af første salen, så var de chokerede over, hvad de fandt i huset. Få billetter tilbage Indvielsen af første salen kunne kun ses af de få hurtige, der havde booket en billet til den nye del af huset. På grund af den nuværende coronasituation, må der nemlig kun være seks personer i huset ad gangen. - Det var en stor opelvelse og en dejlig fortæller, de har her. Det kan vi kun anbefale, siger Jette Nielsen. Frem til efterårsferien er stort set alle billetter til de private gemakker booket.

Referat:
Onsdag eftermiddag slog Skagens Kunstmuseer for første gang dørene op for første salen i Anna og Michael Anchers hus.